"לתושבי הדרום יש טענות, אבל 90% בחרו באותה ממשלה שלא עשתה כלום בשבילם 11 שנה, אז אל תקטרו על המצב בעוטף עזה. תגידו שאתם מבסוטים, כולל הסבב של היום". כך אמר היום (שבת) יום טוב סמיה, לשעבר אלוף פיקוד דרום, על רקע ההסלמה הנוכחית מול חמאס והג'יהאד האיסלאמי בעזה. את הדברים הוא אמר בראיון במשדר המיוחד באולפן ynet.

על המצב מול רצועת עזה בעשור האחרון הוא אמר: יש פה מדינה של תשעה מיליון איש, 75 מיליארד שקל תקציב ביטחון, מול פקטט כמה אלפי אלף חמאסיניקים שמחזיקים בשבי 2.2 מיליון פלסטינים, והם קובעים את הסדר יום: מתי זה מתחיל, מתי זה נגמר, מספר הסבבים, הגובה שלהם. ומדינת ישראל מספרת לנו סיפורים.

"חמאס הוא ארגון טרור שכל מטרתו להשמיד את ישראל, והיא מנהלת איתו משא ומתן ישיר בהתחננות להסדרה, כל פעם בשביל סיבה או אחרת. אין לנו אסטרטגיה ארוכת טווח, אף אחד לא מסתכל קדימה".

ארכיון. יום טוב סמיה (צילום: הרצל יוסף)

- מה היית עושה?

"הייתי קורא לצה"ל ולכלל מערכות הביטחון ומגדיר להן שבמבצע הגדול הבא התוכנית האסטרטגית תהיה השמדת חמאס והעברתו מרצועת עזה לקיבינימט, והחזרת הרשות הפלסטינית לשליטה ברצועת עזה. את זה עושים בכמה מאמצים: הראשון הוא דיפלומטי עמוק, שמחייב שר חוץ במשרה מלאה. השני הוא מאמץ כלכלי - לא הומניטרי. כלומר, יש אוכל, מים, חשמל ותרופות, אבל את הכלכלה של עזה צריך לחנוק, ולא לתת לה 40 מיליון דולר בחודש. המאמץ השלישי הוא צבאי של מערכת הביטחון, ועל המאמץ הרביעי אני מעדיף לא לדבר עליו כי הוא מורכב מאלמנטים מסווגים".

ההסלמה הנוכחית החלה לאחר שחייל נפצע אתמול באורח בינוני וחיילת נפצעה באורח קל מירי שנפתח לעברם מרצועת עזה. צה"ל תקף בתגובה בטנקים ובאמצעות כלי טיס. הבוקר סמוך ל-6:30 הורה צה"ל על סגירת חוף זיקים וחסימת כבישים סמוך לגדר המערכת בעזה, כולל את צירי הגישה מכביש 232 מערבה. כמו כן נאסרה כניסה ל"גבעת קובי" בשדרות, גבעת הפעמונים, אתר "חץ שחור", גבעת נזמית וגבעת הפרש הבודד. בנוסף הוחלט כי חוף זיקים ייסגר לכניסת מבקרים.

ההסלמה מתנהלת כאשר מנהיג חמאס בעזה יחיא סינוואר ומנהיג הג'יהאד האיסלאמי זיאד נחאלה נמצאים במצרים מיום חמישי בשיחות עם ראשי המודיעין המצרי. השיחות מתנהלות על רקע הניסיונות להגיע להבנות בנוגע להמשך השלב השני של ההסדרה בין ישראל לעזה. הדבר הדחוף ביותר מבחינת חמאס הוא שישראל תאפשר את המשך הכנסת הכסף הקטארי לתשלום במזומן לגורמים שונים ברצועה. לפי שעה בישראל מסרבים לכך.

עיקר הלחץ של חמאס נובע מכך שמחר יחל חודש הרמדאן שבו עולה הצריכה הממוצעת של משקי הבית הפלסטינים ולכן המענק הכספי בחודש הזה חשוב יותר מבחודשים אחרים.